ການເຄື່ອນໄຫວຕ່າງໆຂອງທ່ານນາຍົກລັດຖະມົນຕີຫງວຽນຊວນຟຸກຢູ່ຮົ່ງກົງ, ຈີນ
ທ່ານນາຍົກລັດຖະມົນຕີ ຫວຽດນາມ ຫງວຽນຊວນຟຸກ
ພົບປະກັບພະນັກງານ, ພາລະກອນສະຖານກົງສູນໃຫຍ່
(ພາບ: VGP)
ໂດຍສືບຕໍ່ບັນດາການເຄື່ອນໄຫວຢູ່ ຮົ່ງກົງ, ຈີນ ໃນຂອບເຂດການຢ້ຽມຢາມ ຈີນ ຢ່າງເປັນທາງການ, ວັນທີ 15/09 ທ່ານນາຍົກລັດຖະມົນຕີ ຫວຽດນາມ ຫງວຽນຊວນຟຸກ ມີການພົບປະກັບພະນັກງານ, ພາລະກອນສະຖານກົງສູນໃຫຍ່ ແລະ ຜູ້ຕາງໜ້າປະຊາຄົມຊາວ ຫວຽດນາມ ທີ່ພວມດຳລົງຊີວິດ, ເຮັດວຽກ ແລະ ຮ່ຳຮຽນຢູ່ ຮົ່ງກົງ ແລະ ມາເກົາ. ສະແດງຄວາມປິຕິຊົມຊື່ນເມື່ອໄດ້ພົບປະກັບພໍ່ແມ່ປະຊາຊົນ, ປະຊາຄົມຊາວ ຫວຽດນາມ ທີ່ຢູ່ຫ່າງໄກຈາກບ້ານເກີດເມືອງນອນ, ດຳລົງຊີວິດ ແລະ ເຮັດວຽກຢູ່ ຮົ່ງກົງ, ມາເກົາ, ທ່ານນາຍົກລັດຖະມົນຕີ ຫງວຽນຊວນຟຸກ ຢືນຢັນວ່າ: ພັກ, ລັດ ຍາມໃດກໍ່ຖືປະຊາຄົມຊາວ ຫວຽດນາມ ອາໄສຢູ່ຕ່າງປະເທດ, ໃນນັ້ນມີພໍ່ແມ່ປະຊາຊົນຢູ່ ຮົ່ງກົງ ແລະ ມາເກົາ ແມ່ນພາກສ່ວນໜຶ່ງເຊິ່ງບໍ່ສາມາດຕັດແຍກອອກຈາກປະເທດຊາດ ຫວຽດນາມ ໄດ້; ແມ່ນແຫຼ່ງກຳລັງສຳຄັນໃຫ້ແກ່ການພັດທະນາຂອງປະເທດຊາດ. ທ່ານນາຍົກລັດຖະມົນຕີ ຫງວຽນຊວນຟຸກ ຊີ້ແຈ້ງວ່າ: ປະຊາຊົນ ຫວຽດນາມ ຍາມໃດກໍ່ມີມູນເຊື້ອສາມັກຄີ, ຮັກແພງກັນ, ສະໜິດຕິດພັນ, ອູ້ນຊູຊ່ວຍເຫຼືອ, ເປັນຕົ້ນແມ່ນ ເມື່ອຢູ່ຫ່າງໄກຈາກບ້ານເກີດເມືອງນອນ ແລະ ປາດຖະໜາວ່າ ພໍ່ແມ່ປະຊາຊົນສືບຕໍ່ຮັກສານ້ຳໃຈສາມັກຄີ, ສະໜິດຕິດພັນເຊິ່ງກັນ ແລະ ກັນ; ເຊື່ອມຕົວເຂົ້າສັງຄົມປະເທດປະຈຳຖິ່ນ ແລະ ສືບຕໍ່ປະກອບພູມປັນຍາ ໃຫ້ແກ່ພາລະກິດສ້າງສາ, ພັດທະນາບ້ານເກີດເມືອງນອນຢ່າງສຸດຈິດສຸດໃຈ; ປະຕິບັດ ບົດບາດເປັນຂົວຕໍ່ໃຫ້ການພົວພັນມິດຕະພາບທີ່ເປັນມູນເຊື້ອລະຫວ່າງ ຫວຽດນາມ ແລະ ຮົ່ງກົງ, ຈີນ ເປັນຢ່າງດີ.
ກ່ອນໜ້ານັ້ນ, ໃນຕອນເຊົ້າວັນດຽວກັນ, ທ່ານນາຍົກລັດຖະມົນຕີ ຫງວຽນຊວນຟຸກ ກໍ່ໄດ້ເຂົ້າຮ່ວມພິທີເປີດສະຫຼອງສາຍການບິນ ນະຄອນໂຮ່ຈີມິນ - ຮົ່ງກົງ ຂອງບໍລິສັດການບິນ Vietjet.
ແລະກໍ່ໃນຕອນເຊົ້າ, ທ່ານນາຍົກລັດຖະມົນຕີ ຫງວຽນຊວນຟຸກ ໄດ້ເຮັດວຽກກັບບາງນັກລົງທຶນການເງິນ, ຄຸ້ມຄອງກອງທຶນໃຫຍ່ຂອງ ຮົ່ງກົງ; ຕ້ອນຮັບທ່ານ Ronald Arculli ປະທານກຸ່ມບໍລິສັດປະກັນສັງຄົມ FWD.
(ແຫຼ່ງຄັດຈາກ VOV)